February | 2014 | Rachelle Du Bois
Uiteindelik is Die Lied van Lorelei beskikbaar in boekvorm by Kalahari.com vir die lesers wat van 'n boek in die hand hou. Gaan kyk gerus. Ek is seker julle gaan die boek net so geniet soos ek toe ek dit geskryf het.
Plek van die Flaminke – Episode 2
Die tweede episode van die vervolgverhaal Plek van die Flaminke het so pas verskyn op die Vervolgverhale blad.
Uiteindelik maak Delia kennis met Alex, die stil Xander se broer, en hulle skop heeltemal op die verkeerde voet af.
En dan is daar Madeleen wat uiteindelik sover kom om vir Xander te vra wat sy so lank al wou…..
Soms word ons gedwing om stil te word omdat alles anders stil is. Daar is 'n skielike stilte in jou in-boks, en niemand bel jou nie, daar is nie posstukke in die posbus nie. Jou normale aktiwiteite kom tot stilstand want alles en almal wag – vir iets of iemand; vir 'n gebeurlikheid of 'n aksie, 'n reaksie. Maar dis stil.
Dit is ook doodstil binne-in my. En ek wag. Dan kom die woorde van die Oostenrykse digter en filosoof by my op: "You need not leave your room. Remain sitting at your table and listen. You need not even listen, simply wait. You need not even wait, just learn to become quiet, and still, and solitary. The world will freely offer itself to you to be unmasked. It has no choice; it will roll in ecstasy at your feet."
Meteens hoor ek my storie na my roep – die karakters wink en praat met my, met mekaar. En ek sien die verhaal voor my oopvou soos 'n voetpad deur 'n koel woud; nog sonder die einde in sig, maar ek word treë vir treë vorentoe geroep en voor ek tot stilstand kom, wink die volgende gebeurlikheid skelm tot ek vinnig woorde vind om daar te kom; dan die volgende en die volgende. Opwindend, heerlik, bevrydend!
En dit deur stil te word en te wag!
Nou hoor ek die duiwe en die voëls en die suising van die ligte wind. Die son en die lug is skielik op hierdie dag verblindend helder – dis herfs! Die wit iceberg rose in die tuin roer saggies en vra om gesny te word.
This entry was posted on February 13, 2014, in Uncategorized.	Leave a comment
Die opwinding van 'n nuwe boek
Gister het ek die gedrukte weergawe van my tweede boek, Die Lied van Lorelei, ontvang en as ek die gevoel moet beskryf toe ek die pragtige boek in my hande hou, kan ek net sê dit was verwondering en intense vreugde. Nie net die vreugde om te weet dis my skepping en my breinkind nie, maar ook verwondering dat ek dit reggekry het om my twee boeke self te publiseer en met behulp van 'n paar wonderlike mense te versprei. Dis regtig soos 'n droom wat waar geword het en ek is so dankbaar vir die voorreg om te kan skryf, maar nie net om te kan skryf nie, maar ook vir my opvoeding wat dit moontlik gemaak het om te lees, om gedagtes en emosies om te sit in woorde. En bo alles, om dit met julle te kan deel.
Dankie vir al die aanmoediging, die komplimente, die ondersteuning van oral oor die wêreld. Ek het tot besoekers uit Indië, België en Amerika gehad! Ek wens ek het geweet wie dit is. Laat hoor van julle daar ver, asseblief?
My derde boek is gereed vir die redakteur se fyn oog en vir die proses van omslagontwerp, uitlê vir die drukwerk, ens. Dit neem ongeveer twee maande voor die boek terug in my hande beland. Dis 'n duur en tydsame proses, maar heerlik bevrydend want ek het so baie geleer.
Kom wandel rustig met my deur die natuur, en luister na die musiek van die woord en die klank. Sit mooi musiek op, skop jou skoene uit, krul jou op op die rusbank en geniet hierdie heerlike boek. Daar is reeds 'n e-weergawe hiervan op Kindle Books SA E-Reads beskikbaar en dit sal ook binne 24 tot 48 uur op Kalahari.com beskikbaar wees.